[{"text_idx": "#000000", "text": "UEA ric\u0302ig\u0302as kaj malric\u0302ig\u0302as samtempe"}, {"text_idx": "#000001", "text": "La bug\u0302etaj deficitoj de UEA atingas novajn rekordojn kaj oni jam ekparolas pri minaco de bankroto. Samtempe s\u0302ajnas, ke la asocio dum la lastaj jaroj nur pliric\u0302ig\u0302is. Kiel tio eblas, kaj kion tio signifas? Libera Folio provis profundig\u0302i en la ciferan g\u0302angalon."}, {"text_idx": "#000002", "text": "UEA ne plu dungu oficistojn en Roterdamo sed movu laborojn al malpli kostaj landoj. La revuoj kaj Jarlibro de UEA ne plu aperu sur papero. La asocio eble liberig\u0302u de la neprofita libroservo. Tion proponas la financa laborgrupo de UEA por savi la asocion de bankroto."}, {"text_idx": "#000004", "text": "Pasintjare la deficito lau\u0306 la bug\u0302eto devis esti nur 9.450 eu\u0306roj, sed g\u0302i s\u0302ajnas ig\u0302i minimume 100.000, kiu estas g\u0302isnuna rekordo. Ec\u0302 tiu prognozo estas optimisma \u2013 tute eblas, ke la deficito de 2017 estos same alta kiel tiu planita por 2018."}, {"text_idx": "#000005", "text": "Tamen, ec\u0302 la perdo de 140.000 eu\u0306roj dum unu jaro ne signifos, ke la mono de la asocio baldau\u0306 elc\u0302erpig\u0302os. Pli optimismaj voc\u0302oj ec\u0302 asertas, ke la bug\u0302eta deficito de UEA grandparte estas librotena h\u0302imero, c\u0302ar efektive la kapitalo de la asocio ne s\u0302rumpas sed kreskas."}, {"text_idx": "#000006", "text": "Inter la optimistoj estas Yves Bellefeuille, kiu pli frue estis interalie g\u0302enerala sekretario de TEJO kaj komitatano de UEA."}, {"text_idx": "#000007", "text": "\u2013 La spezoj de UEA estas tre misgvidaj, pro la regulo ke iuj grandaj enspezoj ne iras tra la spezoj sed rekte en la bilancon, li skribis en komento en Libera Folio."}, {"text_idx": "#000008", "text": "Kion do diras la bilanco de UEA pri la ekonomia evoluo de la asocio dum la lastaj jaroj? Ne estas tute simple interpreti la ciferojn, sed ni provu."}, {"text_idx": "#000009", "text": "Se ni simple sumigas la monrimedojn listigitajn en la c\u0302iujaraj bilancoj de UEA ekde 2005 g\u0302is 2016 (bilanco por 2017 ankorau\u0306 ne aperis), ni ricevas la jenan bildon:"}, {"text_idx": "#000010", "text": "La g\u0302enerala bildo aspektas esperiga: la suma valoro de la valorpaperoj posedataj de UEA ja iom falis dum la jaroj, sed tion grandparte kompensas la kresko de la longdau\u0306raj bankodeponoj kaj la monsumoj en kurantaj kontoj."}, {"text_idx": "#000011", "text": "La valoro de la nemoveblaj\u0302oj same kreskis, sed g\u0302i restas relative negranda frakcio de la tuta posedaj\u0302o de UEA. Do s\u0302ajnas ke apenau\u0306 indas zorgi, ke UEA baldau\u0306 devus vendi sian domon por eviti bankroton, kiel timas iuj pesimistoj."}, {"text_idx": "#000012", "text": "Tamen la bildo estas falsa, UEA ne vere havas ses milionojn da eu\u0306roj kiujn g\u0302i povas libere uzi. Krom la posedaj\u0302oj la asocio nome havas ankau\u0306 s\u0302uldojn, atentigas la prezidanto de UEA, Mark Fettes:"}, {"text_idx": "#000013", "text": "\u2013 La kapitalo fine de 2016 estas taksita kiel 5.947.214 eu\u0306roj. Signifa parto de tiu mono tamen estas nur \u201cprovizore\u201d en la posedo de UEA. Temas pri mono jam destinita por difinitaj elspezoj (iom pli ol 100.000 eu\u0306roj), mono kiun UEA tenas en la kontoj de siaj membroj kaj aliaj kreditoroj (c\u0302irkau\u0306 1.300.000 eu\u0306roj), kaj s\u0302pardeponoj de membroj (c\u0302irkau\u0306 1.000.000 eu\u0306roj). Tiu mono aperas en la bilanco, c\u0302ar g\u0302i efektive trovig\u0302as en kontoj posedataj de UEA, sed g\u0302i ne vere apartenas al la Asocio. G\u0302ia c\u0302efa valoro por ni estas ke g\u0302i generas renton, kvankam nuntempe tre malmulte."}, {"text_idx": "#000014", "text": "Se forkalkuli la s\u0302uldojn de la asocio, la bildo anstatau\u0306e aspektas c\u0302i tia:"}, {"text_idx": "#000015", "text": "Do, UEA ne havas 6 milionojn de eu\u0306roj, sed ja tamen pli ol 3,5 milionojn, kaj spite la deficitojn en la bug\u0302etoj kiuj montras la kurantajn en- kaj elspezojn de c\u0302iu jaro, la suma bonhavo de la asocio dum la pasinta jardeko s\u0302ajne prefere kreskis ol malkreskis."}, {"text_idx": "#000017", "text": "\u2013 Se oni subtrahas c\u0302irkau\u0306 2.400.000 eu\u0306rojn pro tiuj diversaj \u201cs\u0302uldoj\u201d de UEA, la efektiva kapitalo apartenanta al UEA estas c\u0302irkau\u0306 3.550.000 eu\u0306roj. Parto de tio tamen estas la kapitalo de TEJO, kiun ni ankorau\u0306 ne formale disigis de la kapitalo de UEA, pro manko de tempo en la financa fako. Tiuj rimedoj de TEJO sumig\u0302as je c\u0302irkau\u0306 540.000 eu\u0306roj. Restas do nur c\u0302. 3.000.000 eu\u0306roj c\u0302e UEA mem."}, {"text_idx": "#000018", "text": "Ankau\u0306 tiun tutan sumon UEA ne povas uzi lau\u0306 sia deziro, li klarigas:"}, {"text_idx": "#000019", "text": "\u2013 El tio, c\u0302irkau\u0306 20 procentoj estas la valoro de la du domoj (la Centra Oficejo kaj la Volontula Domo), 10 procentoj estas la valoro de la stokoj de la libroservo, 15 procentoj estas rezervoj por pagi la kostojn de dumvivaj membroj, kaj 5 procentoj estas mono s\u0302uldata al UEA de diversaj personoj, firmaoj ktp. Tiuj rimedoj, sume 50 procentoj de la reala kapitalo, jes havas valoron, sed estas ligitaj al specifaj funkcioj au\u0306 bezonas agon de aliaj por reale enkasigi ilin. Do, vi vidas ke la efektive disponebla kapitalo por kovri deficitojn estas multe pli malgranda ol 5,9 milionoj da eu\u0306roj."}, {"text_idx": "#000020", "text": "Por pli bone kompreni la efektivan ekonomian situacion de UEA, oni lau\u0306 Yves Bellefeuille rigardu la kreskon au\u0306 malkreskon de la kapitalo kaj de la fondaj\u0302oj de UEA. Tio donas tute alian rezulton ol se oni konsideras nur la eventualan deficiton en la koncerna jaro:"}, {"text_idx": "#000021", "text": "\u2013 Kiel oni vidas, la kapitalo bele kreskis, de 1,5 milionoj al 2,3 milionoj, do kresko de c\u0302irkau\u0306 800.000 eu\u0306roj. La fondaj\u0302oj estas ne tute klaraj al mi. Ili estas kvazau\u0306 inter kapitalo kaj rezervo. Oni kolektis la monon por specifa celo, do el tiu vidpunkto ili estas rezervoj kaj ne kapitalo, sed s\u0302ajne ili estas malpli \u201crezervitaj\u201c ol veraj rezervoj, kaj tiel ili aperas ne kiel rezervoj sed kiel fondaj\u0302oj."}, {"text_idx": "#000022", "text": "\u2013 C\u0302ar mi hezitas pri la fondaj\u0302oj, mi ankau\u0306 kalkulis la sumon de la kapitalo plus la fondaj\u0302oj. Lau\u0306 tiu kalkulo, la neta valoro de UEA kreskis de 1,9 milionoj al 2,8 milionoj de 2005 g\u0302is 2016, do denove estas bela kresko de c\u0302irkau\u0306 900.000 eu\u0306roj. Mi fine notu ke la rezervoj iris de 353.518 eu\u0306roj al 371.318 eu\u0306roj, do ne estas tiel, ke UEA formang\u0302is siajn rezervojn."}, {"text_idx": "#000023", "text": "Kiel ajn oni kalkulas la bonhavon de UEA, s\u0302ajnas ke la asocio dum la lasta jardeko prefere ric\u0302ig\u0302is ol malric\u0302ig\u0302is, spite la ripetajn deficitojn en la bug\u0302eto. Tio eblas, c\u0302ar lau\u0306 la statuto de UEA donacoj kaj heredaj\u0302oj ne rajtas esti uzataj por kurantaj elspezoj. Anstatau\u0306e ili devas eniri la kapitalon."}, {"text_idx": "#000024", "text": "\u2013 La kau\u0306zo kial UEA havas perdojn sed tamen ric\u0302ig\u0302as estas, ke iuj donacoj ne enkalkulig\u0302as kiam oni kalkulas la gajnon au\u0306 perdon. Dum la lastaj 12 jaroj, s\u0302ajne estis perdoj de 0,2 miliono, sed mi kalkulis ke la kapitalo kreskis je 0,8 miliono. La diferenco estas 1,0 miliono, kaj sekve, la \u201ckas\u0302itaj\u201d donacoj dum tiu periodo estis c\u0302irkau\u0306 1 miliono, diras Yves Bellefeuille."}, {"text_idx": "#000025", "text": "Ankau\u0306 tio tamen estas simpligo."}, {"text_idx": "#000026", "text": "La raporto de la financa laborgrupo de UEA mencias du aparte grandajn heredaj\u0302ojn dum la lastaj jaroj: 900.000 eu\u0306roj en 1999 kaj 450.000 eu\u0306roj en 2010 \u2013 sume 1,35 milionoj da eu\u0306roj. Efektive UEA dum la lastaj jaroj tamen ricevis ec\u0302 pli da mono donace au\u0306 herede, sed la mono estis parte elspezita."}, {"text_idx": "#000027", "text": "Lau\u0306 la publike alireblaj financaj dokumentoj de UEA ne facile eblas vidi, precize kiom da donacoj kaj heredaj\u0302oj la asocio efektive ricevis dum la lastaj jaroj, kaj sekve ankau\u0306 ne eblas kompreni, kiel la donacoj fakte estis uzitaj. Tiuj informoj lau\u0306 Yves Bellefeuille nepre estas bezonataj, se oni volas serioze diskuti la financojn de la asocio."}, {"text_idx": "#000028", "text": "\u2013 La demando ne estas c\u0302u UEA ric\u0302ig\u0302is au\u0306 ne: g\u0302i evidente ric\u0302ig\u0302is. La vera demando estas, kion oni planu por la estonteco. C\u0302u UEA dau\u0306re ricevos donacojn? Kiom da donacoj oni povas esperi c\u0302iujare: c\u0302u same kiel antau\u0306e? Por respondi al tiuj demandoj, oni devas havi informojn pri la pasintaj donacoj, kaj tiuj informoj nun tute mankas."}, {"text_idx": "#000029", "text": "Informoj pri ricevitaj donacoj ja devas aperi en la rubriko \u201cOficiala informilo\u201d en la revuo Esperanto, do diligenta esploristo kun aliro al deko da jarkolektoj povus kalkuli ilian sumon. Cetere dum la tuta 2017 aperis tie nenia informo pri ricevitaj heredaj\u0302oj, do la tendenco s\u0302ajnas negativa."}, {"text_idx": "#000030", "text": "Mankas ankau\u0306 aliaj esencaj informoj. Ekzemple, lau\u0306 Mark Fettes 540.000 eu\u0306roj el la kapitalo de UEA efektive apartenas al TEJO, kaj do devos esti fordonitaj al la sendependig\u0302inta junulara asocio. Tamen tute ne klaras, kiel TEJO povus posedi tian kapitalon."}, {"text_idx": "#000031", "text": "La financaj dokumentoj de TEJO s\u0302ajnas esti en plena malordo. La junulara asocio jam delonge ne publikigis sian bilancon, kvankam tio estas la devo de jure memstara organizaj\u0302o. Tial eblas nur diveni pri la bonhavo de la asocio, sed estus mirinde, se g\u0302i efektive havus pli ol duonan milionon da eu\u0306roj en la pos\u0302o."}, {"text_idx": "#000032", "text": "La plej fres\u0302a bilanco de TEJO estas tiu pri 2015. En g\u0302i aperas diversnomaj kapitaloj de TEJO, kiuj sumig\u0302as je 171.500 eu\u0306roj. Post tio la kapitalo apenau\u0306 povis kreski, c\u0302ar ekzemple en 2016 TEJO havis deficiton de 41.255 eu\u0306roj."}, {"text_idx": "#000033", "text": "Aldone, jam en 2015 la c\u0302efa parto de la kapitalo de TEJO kus\u0302is en la propraj bankokontoj de TEJO, do malfacilas kompreni, kiel la junulara asocio subite povus havi duonmilionon en la kontoj de UEA. Sed tio ne estas la sola nekompreneblaj\u0302o en la financoj de UEA."}, {"text_idx": "#000034", "text": "Kiel ajn, lau\u0306 Mark Fettes UEA ja ne frontas bankroton, sed tamen devas trairi \u201ciom fundajn s\u0302ang\u0302ojn\u201d por protekti sian kapitalon kaj dau\u0306rigi sian agadon. Tio tamen ne signifas, ke c\u0302iuj drastaj proponoj menciitaj en la raporto de la financa laborgrupo estas realigotaj, li diras."}, {"text_idx": "#000035", "text": "\u2013 Jes estas konsento pri la g\u0302enerala direkto, nome limigi elspezojn kiom eble, konservante niajn esencajn servojn kaj administradon; pligrandigi enspezojn diversmaniere; kaj plani iom-post-ioman redukton de la s\u0302arg\u0302o de la salajroj al nia bug\u0302eto. La laborgrupo dau\u0306rigos sian laboron por helpi konkretigi tiun agaddirekton en diversaj manieroj. La bug\u0302eto por 2019 jam enhavos plurajn s\u0302ang\u0302ojn lau\u0306 tiu linio. Kiel Renato skribis al la Komitato, ni tamen povas esperi pri atingo de financa ekvilbro nur post kelkaj jaroj."}, {"text_idx": "#000037", "text": "La s\u0302rumpado de UEA momente haltis"}, {"text_idx": "#000039", "text": "Lau\u0306 mi, sudamerika esperantisto kiu malfacile povas partopreni UK-jn pro manko de mono kaj tempo, la revuoj kaj libroservo estas preskau\u0306 la nuraj kialoj por alig\u0302i al UEA.."}, {"text_idx": "#000040", "text": "La membraro rajtas (devas?) demandi la estraranojn, kial ili alig\u0302is al UEA kaj kiom utilaj \u2013 se entute \u2013 estas por ili la libroservo kaj la revuoj eldonataj de UEA. Lau\u0306 kiuj kriterioj la estraro de UEA decidas pri la prioritatoj de la organizaj\u0302o? C\u0302u en la nuna epoko, ekzemple, fizika c\u0302eesto de la estraranoj por kunsido en Rotardamo, kun, probable, c\u0302iuj elspezoj pagataj de UEA, estas pli necesa ol la libroservo? Kaj, lau\u0306 kiuj kriterioj, escepte de malkompetento, la estraro nomumas la g\u0302eneralan direktoron?"}, {"text_idx": "#000043", "text": "Mi iom bedau\u0306ras, ke asocio, kiu propagandas la transparentan lingvon Esperanto, ne sukcesis same transparente prezenti siajn monfluojn. Mi ankau\u0306 iom bedau\u0306ras, ke la oficialuloj de UEA ne pli vaste uzas la eblecon, prezenti kaj klarigi sin en la \u00bbplej populara primovada retejo\u00ab."}, {"text_idx": "#000044", "text": "Mi nun atendas reagojn kiuj diros ke Mark, Kalle kaj mi c\u0302iuj eraras kaj ne bone komprenas la financojn de UEA. \ud83d\ude09"}, {"text_idx": "#000047", "text": "Sed mi ja scias, pro Interreto, ke Amikumu savos la asocion, pro la investo de 10 000 eu\u0306roj en la programo/aplikaj\u0302o."}, {"text_idx": "#000050", "text": "Chu libera folio havas la rolon de kaskontrolisto ?\nAlmenau en svisa Esperanto- societo (SES ) oni plej multe demandas pri la spezokontoj ."}, {"text_idx": "#000051", "text": "Mi demandis rekte al UEA pri la investo en Amikumu, kaj la respondo al mi (dumviva membro) estis ke \"mi ne havas tempon respondi\". Do, jes. Libera Folio provu kontroli la kason."}, {"text_idx": "#000052", "text": "Kiel Sebastiano mi multe dankas al Kalle, ke li s\u0302vite tralaboris la donitaj\u0302ojn dissemitajn pri la financa stato de UEA kaj kungluis ilin al travidebla superrigardaj\u0302o.\nMiaopinie la krizo de UEA ne tiom estas financa, sed ideologie. Kaj la radiko de tiu krizo estas ke mankas vizio pri niaj servoj. UEA servis al kelkaj unuopuloj dum ilia vivo tiom, ke ili decidis, postmorte, donaci grandan legacon al la Asocio. Se malmultaj ric\u0302ig\u0302is spirite tiom de Esperantaj servoj, ke ili donacegis, c\u0302u ne multaj spirite iom ric\u0302ig\u0302is, ke ili pretos donaceti financi?\nNi ne lasu nin resti psih\u0302e dependaj de kelkaj ric\u0302aj mortuloj, kvazau\u0306 nur danke al tiuj esceptuloj la ideo de Esperantismo povus estonte flori. Nia organize sociologia problemo estas la manko de amasliga vizio, kiu kapablas integrigi la privatajn kaj organizaj\u0302ajn iniciatojn kaj agadojn. Ni s\u0302atas paroli pri (lingva) komunumo, sed post 112 jaroj ankorau\u0306 ni ne sukcesis krei komunumecon de agado. Amikumu, Duolingo, edukado.net, E@I, junularaj grupagadoj (SES, Vinilkosmo ktp.), landaj renkontig\u0302oj, ili antau\u0306 c\u0302io dependas de unuopuloj. Ilin UEA devas desube (ne desupre) inspiri al kunordigado. Pli konkrete: UEA devus farig\u0302i servocentro por iniciatoj kaj kunordigado, ne tiom al membroj, sed al aktivuloj.\nMi tute ne skribas pri financoj, c\u0302ar la problemo ne estas ke ni pene serc\u0302as monon por financi agadon, sed ke ni pene serc\u0302as komunagadon kaj tio kreos oportunaj\u0302ojn por vastigi kontribuadon de malnovaj kaj malnovaj membroj. Alie dirite, ni devas krei sinergion inter ni.\nAnkorau\u0306 speciala punkto: Pluraj membroj havas multajn ideojn, sed ideoj povas maturig\u0302i nur en interkonsilig\u0302o, ec\u0302 konfrontig\u0302o kun aliaj. Sed observu kiel ni kritikas unu la alian! Unuj preskau\u0306 daure kritikas la ideojn de aliaj, c\u0302ar oni ne komprenas ilin kaj ne havas la grandmensecon por DEMANDI kio estas la motivo au\u0306 la fono de tiu ideo. Nur kune ni povas krei kapablajn teamojn. Tio miaopinie signifas, ke ni devas ankau\u0306 reorganizi niajn retdiskutlistojn."}, {"text_idx": "#000053", "text": "Chu vere la valoro de la nemoblevajhoj (la Centra Oficejo kaj la Volontula Domo) estas nur ca. 600.000 \u20ac?"}, {"text_idx": "#000054", "text": "Lau\u0306 la bilanco 2016 (la plej fres\u0302a havebla), la nemoveblaj\u0302oj valoras 653.797,22 eu\u0306rojn."}, {"text_idx": "#000055", "text": "S\u0302ajne la reguloj en Nederlando pri nemoveblaj\u0302oj estas tiuj c\u0302i."}, {"text_idx": "#000056", "text": "La tereno mem aperas en la aktivoj je la ac\u0302eto-kosto. La konstruaj\u0302o aperas je la ac\u0302eto-kosto, minus amortizado."}, {"text_idx": "#000057", "text": "Jen ekzemplo. Vi ac\u0302etas terenon kun domo. La tereno mem valoras 100 000 eu\u0306rojn, kaj la domo valoras 150 000 eu\u0306rojn. La tereno aperos en la bilanco je la ac\u0302eto-kosto, do 100 000 eu\u0306roj. La valoro de la domo estos 150 000 eu\u0306roj la unuan jaron, poste iom malpli (ekzemple 145 000 eu\u0306roj) la duan jaron, poste ankorau\u0306 iom malpli (ekzemple 140 000 eu\u0306roj) la trian jaron, kaj tiel plu."}, {"text_idx": "#000058", "text": "La kau\u0306zo de tiuj reguloj estas, ke la domo mem iom post iom eluzig\u0302as, sed ne la tereno."}, {"text_idx": "#000059", "text": "Plej ofte, kompreneble, la valoro de la tereno ne estas la ac\u0302eto-kosto, sed male g\u0302i ec\u0302 kreskas. Sed unu el la bazaj principoj de librotenado estas prudento, kaj tial, kiam la valoro ne estas klara, oni supozas ke g\u0302i ne kreskis."}, {"text_idx": "#000060", "text": "La valoro de la nemoveblaj\u0302oj de UEA restis sufic\u0302e stabila dum la lastaj jaroj, sed en 2016 subite aperas 225 270 eu\u0306roj pro la volontula domo. Tio sendube estas g\u0302ia ac\u0302eto-kosto."}, {"text_idx": "#000061", "text": "Unu-fraza resumo: pro librotenaj reguloj, la valoro de nemoveblaj\u0302oj en la bilanco plej ofte estas malpli alta ol la valoro je kiu oni povus vendi ilin."}, {"text_idx": "#000062", "text": "La valoro de la grundo kaj de la domo estas nur interesaj, se oni vere povas vendi gxin. Supozeble UEA gajnas grandan sumon. Sed tio ne solvas la aktualajn problemojn, cxar oni ja ne intencas vendi ion."}, {"text_idx": "#000063", "text": "Do fakte la komerca valoro de la CO estas nekonata. En sama kvartalo domoj de ca. 500 m2 estas vendataj 1100 k. g\u0302is 1600k. \u20ac vers\u0302ajne depende de la konstruostato. Do ne malbona kapitalo por starti novan vivon aliloke!"}, {"text_idx": "#000067", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}]